《寄张明甫朝奉》
宋代·释道潜

昔公令吾乡，绿发气方壮。鸣弦坐高堂，百里肃清旷。

良辰骋遨嬉，茧足履青嶂。当时陪杖屦，笑语相颉颃。

论文希邺都，乐事敦可尚。铜章既云解，余亦航海上。

悠悠亘六载，天角空相望。朅来石头城，邂逅慰离怆。

携手雨花台，俛仰得超放。瓶盂徙京口，冉冉抱微恙。

扁舟乱江来，起我神益王。浮云共平生，飘忽无定向。

去年客梁园，尘土纷冗长。狙猿失林木，憔悴无优况。

独有青桂枝，冰雪不凋丧。惠然肯过从，香积仍接饷。

秋风迫南还，危帆高且张。落日通津门，转盼增惋怅。

寝寐见高标，幽魂惊夜帐。相忘同海鱼，千里各云浪。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。